અસ્તિત્વમાં રહેલા કુલ જાગતિક બિટકોઇનમાંથી 20 ટકાનું અસ્તિત્વ અલોપ થઈ ગયાના સમાચાર સાથે રિઝર્વ બૅન્ક અૉફ ઇન્ડિયાની ભારતમાં વર્ચ્યુઅલ કરન્સીની ડેડલાઈનનો અંત આવ્યાના બીજા જ દિવસે ગત શુક્રવારે ક્રિપ્ટોકરન્સીના કામકાજમાં ઝડપી ઘટાડો નોંધાયો હતો. શુક્રવારે બિટકોઇન ટ્રેડિંગ, આગલા દિવસના 4.6 અબજ ડૉલરથી 15 ટકા ઘટી 3.9 અબજ ડૉલરનું થયું હતું. જ્યારે ઈથેરિયમનું 31 ટકા ઘટ્યું હતું. ગત સપ્તાહે ભારતના નાણામંત્રાલય અને આરબીઆઈએ સ્પષ્ટતા કરી હતી કે ભારતમાં વર્ચ્યુઅલ કરન્સી હવે લિગલ ટેન્ડર નથી રહી અને તેને કોઈ સરકારી રક્ષણ નથી મળવાનું. એક રિસર્ચ પેઢી ચાઈનાલીસીસે કહ્યું હતું કે વર્ચ્યુઅલ કરન્સીના પાસવર્ડ સ્ટોરેજની કોઈ મજબૂત વ્યવસ્થા સ્થાપિત કરવાની નિષ્ફળતાને લીધે 20 અબજ ડૉલરના બિટકોઇન તેના ધારકની પહોંચ બહાર જતા રહ્યા છે.